《送张非闻还里》
清代·张尔岐

生世苦违异，退守诗书残。寥寥古人中，默求心所安。

出语遭疑讪，孤踪良独难。吾兄自逆旅，坦然委肺肝。

片言质要妙，曲折颇有端。视君方寄食，殊不忧饥寒。

冥获或自笑，心战亦寡欢。内胜足天机，身穷中愈宽。

时月一过从，开襟意为殚。虑余摇异说，发药相劘钻。

往往切余心，惭汗同露漙。白璧陈座席，自觉多垢瘢。

相资八年余，如镜正衣冠。忽闻当别去，朝夕越河干。

北堂有慈命，于理难盘桓。惜此良友远，致词不觉繁。

愿各励终始，莫变青与丹。

作者简介：（1612—1678）明末清初山东济阳人，字稷若，号蒿庵。张行素子。明季诸生。入清不仕。逊志好学，笃守程朱。所居败屋不修，种蔬果养母，题室名为“蒿庵”，教授乡里终其身，卒于康熙十六年十二月二十八日。治《仪礼》最精，有《仪礼郑注句读》，为顾炎武所赞赏。另有《周易说略》、《春秋传义》、《夏小正传注》、《蒿庵集》、《蒿庵闲话》等。